CELEX: 62017CN0244
Language: sk
Date: 2017-05-10 00:00:00
Title: Vec C-244/17: Žaloba podaná 10. mája 2017 – Európska komisia/Rada Európskej únie

24.7.2017   
            
            
               SK
            
            
               Úradný vestník Európskej únie
            
            
               C 239/29
            
         Žaloba podaná 10. mája 2017 – Európska komisia/Rada Európskej únie
   (Vec C-244/17)
   (2017/C 239/36)
   Jazyk konania: angličtina
   
      Účastníci konania
   
   
      Žalobkyňa: Európska komisia (v zastúpení: L. Gussetti, P. Aalto, L. Havas, splnomocnení zástupcovia)
   
      Žalovaná: Rada Európskej únie
   
      Návrhy žalobkyne
   
   Žalobkyňa navrhuje, aby Súdny dvor
   
               —
            
            
               zrušil rozhodnutie Rady (EÚ) 2017/477 z 3. marca 2017 o pozícii, ktorá sa má v mene Európskej únie prijať v Rade pre spoluprácu zriadenej na základe Dohody o posilnenom partnerstve a spolupráci medzi Európskou úniou a jej členskými štátmi na jednej strane a Kazašskou republikou na strane druhej v súvislosti s organizáciou práce Rady pre spoluprácu, Výboru pre spoluprácu, špecializovaných podvýborov alebo akýchkoľvek iných orgánov (1),
            
         
               —
            
            
               uložil Rade Európskej únie povinnosť nahradiť trovy konania.
            
         
      Žalobné dôvody a hlavné tvrdenia
   
   Komisia tvrdí, že pridanie procesného právneho základu v rámci Spoločnej zahraničnej a bezpečnostnej politiky (SZBP), konkrétne článku 31 ods. 1 ZEÚ vyžadujúceho jednomyseľnosť, porušuje Zmluvu, ako ju vykladá judikatúra Súdneho dvora.
   Tento žalobný dôvod je založený na nasledujúcich argumentoch:
   Po prvé, podľa ustálenej judikatúry Súdneho dvora má byť rozhodnutie na základe článku 218 ods. 9 ZFEÚ prijaté kvalifikovanou väčšinou, a to aj v prípade, keď by si jeden alebo viacero hmotnoprávnych základov na uzavretie medzinárodnej zmluvy inak vyžadovali jednomyseľnosť. Pridanie akéhokoľvek právneho základu, inak zameraného na zaručenie jednomyseľnosti, nemá žiaden vplyv na postup prijatia aktu v Rade.
   Cieľom rozhodnutia Rady prijatého postupom stanoveným v článku 218 ods. 9 ZFEÚ nie je doplnenie alebo zmena inštitucionálneho rámca zmluvy alebo zmena jeho štruktúry, a preto ho nemožno prirovnať k uzavretiu dodatku k medzinárodnej zmluve, ale takéto rozhodnutie je zamerané na zabezpečenie jeho účinného vykonávania. Takéto rozhodnutie by v súlade s článkom 218 ods. 8 prvým pododsekom ZFEÚ a článkom 218 ods. 9 ZFEÚ malo byť prijaté kvalifikovanou väčšinou. Vyžadovanie jednomyseľného prijatia rozhodnutia je protiprávne.
   Po druhé, ako tiež objasnila judikatúra Súdneho dvora, článok 218 ZFEÚ stanovuje „jednotný a všeobecne uplatniteľný postup dojednávania a uzatvárania medzinárodných dohôd Európskou úniou vo všetkých oblastiach jej činnosti, vrátane SZBP“. Špecifická povaha SBZP sa premieta do skutočnosti, že návrh predkladá spoločne Komisia (pokiaľ ide o prvky mimo SBZP) a vysoký predstaviteľ (pokiaľ ide o SBZP). To však nemôže zmeniť záver, že rozhodnutie podľa článku 218 ods. 9 ZFEÚ má byť prijaté kvalifikovanou väčšinou.
   Kombinácia týchto dvoch línií judikatúry vedie k záveru, že nielen rokovanie o medzinárodnej zmluve a jej prijatie, ale tiež prijatie pozícií, ktorými sa takáto zmluva vykonáva, sa spravujú jednotným postupom upraveným v článku 218 ZFEÚ, v danom prípade v článku 218 ods. 9 ZFEÚ, ktorý stanovuje rozhodovanie kvalifikovanou väčšinou. Nie je možné pridať žiadne ďalšie procesné ustanovenia. Aj keby Rada takéto ustanovenie pridala, nemôže to zmeniť postup prijímania rozhodnutia.
   
      (1)  Ú. v. EÚ L 73, s. 15.